Կամո Բարսեղյան

**Կամո Վանիի Բարսեղյան** (), արցախցի քաղաքական գործիչ, Արցախի Հանրապետության 5-րդ գումարման Ազգային ժողովի «Հայ հեղափոխական դաշնակցություն» կուսակցության պատգամավոր։

## Կենսագրություն
Կամո Բարսեղյանը շնվել է 1957 թվականի հուլիսի 26-ին Ասկերանի շրջանի Այգեստան գյուղում։ 1974 թվականին ավարտել է տեղի միջնակարգ դպրոցը։ 1974-1975 թվականներին սովորել է Ստեփանակերտի սովխոզտեխնիկումի պտղաբանջարաբուծական բաժնում, միևնույն ժամանակ աշխատելով սովխոզտեխնիկումի Բալուջայի տեղամասում, որպես բանվոր։

1979 թվականին ավարտել է Արցախի պետական համալսարանի ֆիզմաթ ֆակուլտետի ֆիզիկայի բաժինը։ 1979-1980 թվականներին եղել է Այգեստանի միջնակարգ դպրոցի ուսուցիչ, իսկ 1980-1981 թվականներին՝ Ռուսաստանի Խորհրդային Ֆեդերատիվ Սոցիալիստական Հանրապետության Սամարայի մարզի Կրասնի Յառի շրջանի կենցաղսպասարկման կոմբինատի դիսպետչեր։

1981-1983 թվականներին ծառայել է ԽՍՀՄ Զինված ուժերում։

1983-1992 թվականներին եղել է Ստեփանակերտի կոշկի ֆաբրիկայի տեսուչ, ապա՝ արհմիության նախագահ։ 1992 թվականին ավարտել է Հայաստանի ազգային պոլիտեխնիկական համալսարանի տեխնոլոգիական բաժինը։

Արցախահայության ազգային-ազատագրական պայքարի և ազատամարտի ակտիվ մասնակից է։ Եղել է «Կռունկ» կոմիտեի, «Միացում» շարժման անդամ, Բալուջայի կամավորական վաշտի հրամանատարի տեղակալ, ապա՝ վաշտի հրամանատար։

1991 թվականի դեկտեմբերի 28-ին Այգեստանի թիվ 28 ընտրատարածքից ընտրվել է Արցախի Հանրապետության 1-ին գումարման Գերագույն խորհրդի պատգամավոր։ Եղել է մանդատային, մարդու իրավունքների և ազգային փոքրամասնությունների հարցերի մշտական հանձնաժողովի անդամ։ 1992-1997 թվականներին եղել է Ասկերանի շրջսպառընկերության վարչության նախագահ։

1997-2000 թվականներին եղել է «Ար» ՓԲԸ-ի տնօրեն։

2000 թվականի հունիսի 18-ին Ասկերանի թիվ 17 ընտրատարածքից ընտրվել է Արցախի Հանրապետության 3-րդ գումարման Ազգային ժողովի պատգամավոր։ Եղել է Արցախի Հանրապետության Ազգային ժողովի արտադրության և արտադրական ենթակառուցվածքների հարցերի մշտական հանձնաժողովի նախագահ:։

2006-2010 թվականներին եղել է «Թուֆենկյան կարպետս» և «Բլակ Գարդեն Թուֆենկյան» ՍՊԸ-ի տնօրեն։

2010 թվականի մայիսի 23-ին խորհրդարանական ընտրություններում «Հայ Հեղափոխական Դաշնակցություն» կուսակցության համամասնական ընտրացուցակով ընտրվել է Արցախի Հանրապետության հինգերորդ գումարման Ազգային ժողովի պատգամավոր։

2010 թվականի հունիսի 10-ին եղել է Արցախի Հանրապետության Ազգային ժողովի արտադրության և արտադրական ենթակառուցվածքների հարցերի մշտական հանձնաժողովի նախագահի տեղակալ։

Եղել է Ազգային ժողովի «Դաշնակցություն» խմբակցության քարտուղար։

«Հայ Հեղափոխական Դաշնակցություն» կուսակցության անդամ է։

Ամուսնացած է, ունի մեկ զավակ։

## Պարգևներ
* «Շուշիի ազատագրման համար մեդալ (ԼՂՀ նախագահի թիվ 232 հրամանագիր 07.05.2001 թվական)
* «Երախտագիտություն» մեդալ (ԼՂՀ նախագահի թիվ 30 հրամանագիր 27.03.2003 թվական)
* «Արիության համար» մեդալ (ԼՂՀ նախագահի թիվ 42-Ա հրամանագիր 08.05.2009 թվական)

## Տես նաև
Արցախի 5-րդ գումարման Ազգային ժողովի ընտրություններ

## Ծանոթագրություններ

## Արտաքին հղումներ
* Լեռնային Ղարաբաղում մեկնարկել են խորհրդարանական ընտրությունները
* ՊԱՏԳԱՄԱՎՈՐՆԵՐ 
* ՀՅԴ ընտրական ցուցակը հայտնի է
* Արցախի Հանրապետության ԱԺ ընտրություններին ՀՅԴ ցուցակը կգլխավորի Դավիթ Իշխանյանը
* ՀՅԴ-ն հրապարակել է Արցախի խորհրդարանական ընտրություններում իրենց կուսակցության ցուցակը
* Արցախի 5-րդ գումարման Ազգային ժողովի ընտրություններ

Կատեգորիա:Արցախի Հանրապետության Ազգային ժողովի պատգամավորներ
Կատեգորիա:ՀԹՎ 2023 հոդվածներ
Կատեգորիա:Հայ քաղաքական գործիչներ